《梧凤朝阳三章》
明代·黄佐

其梧有凤，鸣于朝阳。言翔于天，其音锵锵。明哲君子，御此南疆。

其皇眷之，晋锡孔昌。

其梧有凤，朝阳其鸣。其音嗈嗈，言翔于京。明哲君子，戎功告成。

逖此南夷，皇心则宁。

梧桐萋萋，朝阳杲杲。凤鸣高冈，其音载好。明哲君子，身其保之。

懿兹戎功，皇其焘之。

作者简介：（1490—1566）明广东香山人，字才伯，号泰泉。正德十六年进士，选庶吉士，授编修。出为江西提学佥事，旋改督广西学校。弃官归养，久之起右春坊右谕德，擢侍读学士，掌南京翰林院事。与大学士夏言论河套事不合，寻罢归，日与诸生论道。学从程、朱为宗，学者称泰泉先生。所著《乐典》，自谓泄造化之秘。卒，赠礼部右侍郎，谥文裕。